
Svrha vjeronaučne nastave četvrtoga godišta

	Svrha katoličkoga vjeronauka četvrtoga vjeronaučnoga godišta usvajanje je temeljnih vjeronaučnih znanja i vjerničkih životnih stavova po kojima učenici kao kršćani, osobno i u zajednici, žive svoje zrelo djetinjstvo. Vjeronaučna znanja i vjernički stavovi ostvaruju se u otkrivanju i upoznavanju Boga svega stvorenoga, koji poziva čovjeka na suradnju i daljnje stvaranje i oblikovanje stvorenoga svijeta. U temelju stoji Božji poziv čovjeku, učenicima, da prepoznaju njegove tragove u svijetu, upoznaju njegovu poruku, koja ima svoj vrhunac u Isusu Kristu, i da u skladu s Kristovim naukom vjerno žive svakodnevni život. 

Opći ciljevi vjeronaučne nastave četvrtoga godišta

- Upoznati, shvatiti i prihvatiti religiju i vjeru, osobito snagu kršćanske vjere kao temelj života, nezaobilaznu i bitnu pomoć u životu kao i u razumijevanju svijeta i života
- Otkriti da Bog u svojem vječnom naumu poziva i vodi svakoga čovjeka prema spasenju i traži da svatko odgovori na taj poziv
- Otkriti i upoznati Božju veličinu i blagoslov u njegovim riječima i zapovijedima, osobito u Isusovoj zapovijedi ljubavi
- Upoznati i prihvatiti Božje zapovijedi kao pravila života i uspješnoga životnoga ostvarenja koji se sastoji u ljubavi prema Bogu, prema sebi, bližnjima i svim ljudima
- Upoznati Kristovu poruku, učiti ići njegovim putem i oblikovati svoj život i svijet po riječima i primjeru koje nam je ostavio
- Učiti i vježbati život u zajednici i u svijetu kao slobodne i odgovorne osobe koje promiču mir i bratsko služenje
- Vježbati život u zajednici ljudi i Kristovih vjernika, u Crkvi i društvu, koje je prožeto poštovanjem i ljubavlju prema sebi i drugome
- Naučiti prihvaćati i poštovati ljude različite od sebe po vjeri i naciji, jeziku i kulturi i dr.

Sadržaj aktivnosti

Promatranjem prirode i jedni drugih uočiti i prihvatiti da je Bog sve stvorio i da nas poziva na suradnju
Razgovor i davanje primjera koji će približiti značenje i važnost pojedinih zapovijedi Preispitivanje vlastitoga ponašanja prema Bogu, sebi i drugima
Govor o najvažnijim kršćanskim blagdanima Traženje određenog biblijskog teksta u Novom zavjetu
Uspoređivanje židovskih i kršćanskih običaja 
Upoznavanje strukture Katoličke crkve i dublje upoznavanje svoje župne zajednice
Osobna ili zajednička molitva.

